CELEX: 
Language: hu
Date: 2021-12-17 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 600/2014/EU európai parlamenti és tanácsi rendeletnek a jóváhagyott közzétételi mechanizmusok és jóváhagyott adatszolgáltatási mechanizmusok Európai Értékpapírpiaci Hatóság általi felügyeletének elvétől való eltérésre vonatkozó kritériumok meghatározása tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A pénzügyi eszközök piacairól szóló 600/2014/EU rendeletet módosító (EU) 2019/2175 rendeletet (MiFIR-rendelet) 2019. december 27-én hirdették ki a Hivatalos Lapban. 2022. január 1-jétől a rendelet az adatszolgáltatók feletti közvetlen engedélyezési és felügyeleti hatásköröket biztosít az Európai Értékpapírpiaci Hatóság (ESMA) számára azon ARM-ek és APA-k kivételével, amelyek – a MiFIR-től eltérve – a belső piac szempontjából korlátozott jelentőségükre tekintettel valamely tagállam illetékes hatóságának engedélyezési és felügyeleti hatáskörébe tartoznak. Az ezen eltérésről szóló felhatalmazáson alapuló jogi aktus elfogadására a Bizottságnak a MiFIR 2. cikkének (3) bekezdése ad felhatalmazást. A felhatalmazáson alapuló jogi aktus kidolgozásakor a Bizottság a következő szempontok közül egyet vagy többet vesz figyelembe: milyen mértékben nyújtanak szolgáltatásokat a csak egy tagállamban engedélyezett befektetési vállalkozások számára, a kereskedési jelentések vagy ügyletek száma és/vagy az, hogy az ARM vagy az APA határokon átnyúló tevékenységet végző pénzügyi piaci szereplők csoportjához tartozik-e.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2020. június 18-án kikérte az ESMA véleményét (szaktanácsát) a MiFIR 2. cikke (3) bekezdésének megfelelően elfogadandó felhatalmazáson alapuló bizottsági rendeletekről. Az ESMA 2021. március 23-án nyújtotta be szaktanácsát a Bizottságnak.
            
            
               A szaktanácsa részét képező részletes technikai elemzést követően az ESMA 2020. november 20. és 2021. január 4. között nyilvános konzultációt tartott az eltérésekre vonatkozó felhatalmazáson alapuló rendeletek tervezetének technikai vonatkozásairól. A konzultációban öt érdekelt vett részt. A Bizottság egyszerűsítette az ESMA által javasolt módszertant, hogy az négy lépés helyett csak két lépésből álljon. Ez az egyszerűsített módszertan nem vezet az ESMA által javasolttól eltérő eredményre.
            
            
               A Bizottság 2021. július 19-én konzultált az Európai Értékpapír-bizottság szakértői csoportjával (a továbbiakban: EGESC) az ESMA szaktanácsáról és e felhatalmazáson alapuló jogi aktus tartalmáról. Az EGESC egyes tagjai észrevételeket tettek az eltérés meghatározásával kapcsolatban, amelyeket a felhatalmazáson alapuló jogi aktus tervezetében figyelembe vettek.
            
            
               A felhatalmazáson alapuló jogi aktus tervezetét a Bizottság 2021. július 29. és augusztus 27. között négy hétig tartó véleménynyilvánítási időszakra közzétette a minőségi jogalkotási portálon a jogalkotás minőségének javításáról szóló intézményközi megállapodásban foglalt elveknek megfelelően. A kapott visszajelzéseket alaposan megvizsgálták, mielőtt úgy döntöttek volna, hogy továbblépnek a felhatalmazáson alapuló jogi aktus elfogadásával. A visszajelzés vegyes volt, egyes válaszadók szerint kevesebb, mások véleménye szerint több szervezetre kellene alkalmazni az eltérést. Néhány válaszadó szerint 2022. január 1-je előtt egyértelművé kell tenni, hogy melyek az ESMA felügyelete alá tartozó jogalanyok, valamint hogy mekkora a díjak mértéke. Az egyik válaszadó azzal érvelt, hogy az a kritérium, amely szerint a befektetési vállalkozások legalább 70 %-ának a székhely szerinti tagállamban kell letelepedettnek lennie, ahhoz vezethet, hogy olyan, nagyon kis számú ügyféllel rendelkező adatszolgáltatók kerülnek az ESMA felügyelete alá, amelyek e szolgáltatók teljes piacának elhanyagolható részét képviselik. A Bizottság figyelembe vette ezt az aggályt, és a küszöbértéket 50 %-ra csökkentette.
            
            
               Hatásvizsgálat nem készült, mert e rendelet nagymértékben az ESMA által adott szaktanácsban javasolt intézkedéseken alapul.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A rendeletjavaslat 1. és 2. cikke meghatározza az ESMA általi felügyelettől való eltérésre vonatkozó rendelkezéseket, különösen az arra vonatkozó kritériumokat, hogy a szolgáltatásokat különböző tagállamokban engedélyezett befektetési vállalkozásoknak nyújtják-e, valamint a jelentések vagy ügyletek számát.
            
            
               A rendeletjavaslat 3. és 4. cikke meghatározza a záró rendelkezéseket. E cikkek tartalmazzák az átmeneti rendelkezéseket és a hatálybalépést.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.12.17.)
            
            
               a 600/2014/EU európai parlamenti és tanácsi rendeletnek a jóváhagyott közzétételi mechanizmusok és jóváhagyott adatszolgáltatási mechanizmusok Európai Értékpapírpiaci Hatóság általi felügyeletének elvétől való eltérésre vonatkozó kritériumok meghatározása tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre
                  1
                és különösen annak 2. cikke (3) bekezdésére,
            
         
         
            
               mivel:
            
            
               (1)Az adatkezelés, az adatminőség és a méretgazdaságosság megteremtése szükségességének határokon átnyúló dimenziójára tekintettel, valamint az esetleges eltérések által mind az adatminőségre, mind az adatszolgáltatók feladataira gyakorolt kedvezőtlen hatás elkerülése érdekében az (EU) 2019/2175 európai parlamenti és tanácsi rendelet
                  2
                az adatszolgáltatók uniós tevékenységei tekintetében engedélyezési és felügyeleti hatásköröket ruházott az Európai Értékpapírpiaci Hatóságra (a továbbiakban: ESMA).
            
            
               (2)Ugyanakkor a jóváhagyott közzétételi mechanizmusok (APA-k) és a jóváhagyott jelentési mechanizmusok (ARM-ek) az ESMA általi felügyelettől való eltérés hatálya alá tartoznak, és e felügyelet helyett a nemzeti felügyelet hatálya alatt maradnak, amennyiben tevékenységük a belső piac szempontjából korlátozott jelentőséggel bír.
            
            
               (3)Az APA vagy az ARM tevékenységeit először is úgy kell tekinteni, hogy az APA vagy az ARM székhelye szerinti tagállamtól eltérő tagállamban letelepedett ügyfelek relatív száma alapján a belső piac szempontjából korlátozott jelentőséggel bírnak. Amennyiben az APA-k vagy ARM-ek nagymértékben határokon átnyúló szolgáltatásokat kínálnak, az eltérés nem alkalmazandó. Másodszor, a belső piac szempontjából való jelentőségnek az egyes APA-k vagy ARM-ek által bejelentett vagy közzétett ügyleteknek az összes bejelentett vagy közzétett ügyleteken belüli részarányán kell alapulnia. Ha ez a részesedés meghalad egy minimális küszöbértéket, akkor a tevékenységek nem tekinthetők úgy, hogy a belső piac szempontjából korlátozott jelentőséggel bírnak. Az APA-ra vonatkozó számításnak a pénzügyi eszközök referenciaadatainak rendszeréhez és a pénzügyi eszközök átláthatósági rendszeréhez benyújtott, átláthatóságot szolgáló adatokon, az ARM-re vonatkozó számításnak pedig az illetékes hatóságoknak benyújtott ügyletjelentéseken kell alapulnia.
            
            
               (4)Amennyiben egy APA-t és egy ARM-et, illetve több APA-t vagy ARM-et egyetlen személy működtet, az ESMA általi felügyelettől való eltérés csak akkor lehetséges, ha valamennyi APA vagy ARM jogosult az eltérésre.
            
            
               (5)Az (EU) 2019/2175 rendelet 4. cikkében bevezetett, az adatszolgáltatókra vonatkozó új felügyeleti keretrendszer zökkenőmentes működésének biztosítása érdekében e rendeletnek haladéktalanul hatályba kell lépnie és alkalmazását sürgősen meg kell kezdeni,
            
            
               ELFOGADTA EZT A RENDELETET:
            
            
               1. cikk
               Az APA-k és az ARM-ek értékelése 
            
            
               (1)A jóváhagyott közzétételi mechanizmusok (APA-k) és a jóváhagyott jelentési mechanizmusok (ARM-ek) a belső piac szempontjából korlátozott jelentőségükre tekintettel valamely tagállam 2014/65/EU irányelv 4. cikke (1) bekezdésének 26. pontjában meghatározott illetékes hatóságának engedélyezési és felügyeleti hatáskörébe tartoznak, amennyiben az említett APA-k és ARM-ek tevékenységei átlagosan nem haladják meg az e rendelet 2. cikkében meghatározott küszöbértékek egyikét sem. Amennyiben ugyanazon személy egynél több APA-t vagy ARM-et működtet, az eltérés csak akkor alkalmazható, ha egyik APA vagy ARM tevékenysége sem lépi túl a 2. cikkben meghatározott küszöbértékeket.
            
            
               (2)Az engedélyezés céljából a 2. cikkben meghatározott kritériumok értékelése a kérelmező által nyújtott jövőbeli tevékenységekkel kapcsolatos becsléseken alapul.
            
            
               (3)Az (1) bekezdésben említett APA vagy ARM tevékenységeinek a belső piac szempontjából való jelentőségét az ESMA az engedélyezést követő első teljes naptári évet követő évtől kezdődően minden évben újraértékeli. A 2. cikkben foglalt kritériumok értékelésének az újraértékelést megelőző teljes naptári évre vonatkozó adatokon kell alapulnia.
            
            
               (4)Abban az esetben, ha a (3) bekezdésben említett újraértékelés alapján két egymást követő évben már nem teljesülnek az eltérésre vagy az ESMA általi felügyelet alkalmazására vonatkozó küszöbértékek, az ESMA általi felügyelet alkalmazására vagy az attól való eltérésre való áttérés a következő év június 1-jén lép hatályba.
            
            
               2. cikk
               Az ESMA általi felügyelettől való eltérés megállapításának kritériumai
            
            
               (1)Az APA vagy az ARM az ESMA általi felügyelettől való eltérés hatálya alá tartozik, amennyiben:
            
            
               a)az APA vagy az ARM legfeljebb három különböző tagállamban nyújt szolgáltatásokat a 600/2014/EU rendelet 20. és 21. cikke szerinti kereskedés utáni közzétételi követelmények vagy az említett rendelet 26. cikke szerinti jelentési kötelezettség hatálya alá tartozó befektetési vállalkozások számára vagy nevében, miközben e befektetési vállalkozások legalább 50 %-át ugyanabban a tagállamban engedélyezték, mint az APA-t vagy az ARM-et; valamint
            
            
               b)az APA által a 600/2014/EU rendelet 20. cikkének (1) bekezdésével összhangban a tulajdonviszonyt megtestesítő eszközök tekintetében a nyilvánosságra hozott ügyletek száma és azok volumene kevesebb, mint az említett rendelet 20. cikkének (1) bekezdésével összhangban az összes APA által jelentett ügyletek vagy volumen 0,5 %-a, valamint az APA által az említett rendelet 21. cikkének (1) bekezdésével összhangban a nem tulajdonviszonyt megtestesítő eszközök tekintetében az APA által jelentett ügyletek száma és volumene nem haladja meg az e rendelet 21. cikkének (1) bekezdésével összhangban jelentett ügyletek teljes számának 0,5 %-át; valamint
            
            
               c)az ARM által a 600/2014/EU rendelet 26. cikkének (1) és (7) bekezdésével összhangban jelentett ügyletek száma nem haladja meg az összes ARM által az említett rendelet 26. cikkének (1) és (7) bekezdésével összhangban jelentett ügyletek teljes számának 0,5 %-át.
            
            
               (2)Az APA-k és az ARM-ek kérésre az illetékes hatóság rendelkezésére bocsátják azokat az adatokat, amelyek lehetővé teszik az (1) bekezdés a) pontjában meghatározott kritériumok értékelését.
            
            
               3. cikk
               Átmeneti rendelkezés
            
            
               Az 1. cikk alkalmazásában az ESMA elvégzi a 2. cikkben felsorolt eltérési kritériumok kezdeti értékelését. E kezdeti értékelésnek a 2021 első hat hónapjára vonatkozó adatokon kell alapulnia.
            
         
         
            
               4. cikk
               Hatálybalépés és az alkalmazás kezdőnapja
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.12.17.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 173., 2014.6.12., 84. o.
               
               
                  
                     (2)
                  
                        Az Európai Parlament és a Tanács (EU) 2019/2175 rendelete (2019. december 18.) az európai felügyeleti hatóság (Európai Bankhatóság) létrehozásáról szóló 1093/2010/EU rendelet, az európai felügyeleti hatóság (Európai Biztosítás- és Foglalkoztatóinyugdíj-hatóság) létrehozásáról szóló 1094/2010/EU rendelet, az európai felügyeleti hatóság (Európai Értékpapírpiaci Hatóság) létrehozásáról szóló 1095/2010/EU rendelet, a pénzügyi eszközök piacairól szóló 600/2014/EU rendelet, a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről szóló (EU) 2016/1011 rendelet, valamint a pénzátutalásokat kísérő adatokról szóló (EU) 2015/847 rendelet módosításáról (HL L 334., 2019.12.27., 1. o.).